TTA เตรียมขายหุ้นกู้ 2 พันลบ.เพื่อหนุนสภาพคล่องการเงิน
TTA ขายหุ้นกู้ 2 พันลบ.อายุ 3 ปี ดอกเบี้ย 4.25% ใน ก.ค.หนุนฐานะการเงิน
22 มิ.ย. 2558

นายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า บริษัทจะเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี มูลค่า 2,000 ล้านบาท อัตราดอกเบี้ย 4.25% ต่อปี
โดยได้แต่งตั้งธ.ไทยพาณิชย์(SCB) เป็นผู้จัดการการจัดจำหน่ายหุ้นกู้ของบริษัท ที่จะออกและเสนอขายกับประชาชนทั่วไป หรือผู้ลงทุนสถาบัน ในระหว่างวันที่ 13-16 ก.ค.58 ขณะที่หุ้นกู้ดังกล่าวได้รับการจัดอันดับเครดิตจากบริษัท ทริส เรทติ้ง จำกัด ที่ระดับ BBB
สำหรับการออกและเสนอขายหุ้นกู้ของ TTA ในครั้งนี้ เพื่อรองรับการชำระคืนเงินกู้และการรีไฟแนนซ์หนี้ และช่วยเพิ่มความแข็งแกร่งให้กับสถานะการเงินของบริษัทในการรักษาสภาพคล่องของเงินสดในมือ เพื่อเตรียมพร้อมสำหรับการลงทุนในธุรกิจใหม่ๆ ตามแผนที่วางไว้เมื่อถึงจังหวะและเวลาที่เหมาะสม 
ทั้งนี้ หุ้นกู้ดังกล่าวได้รับการจัดอันดับเครดิตองค์กรของทริส เรทติ้งในระดับ BBB+ สะท้อนให้เห็นถึงความแข็งแกร่งของ TTA ได้เป็นอย่างดี